16 नबेम्बर समबारखालि भेरगावआव खुंनाय बड’लेण्ड’ सोमावसारारि बारग’ मावथिफोरनि आलांगा जथुमनाय मेलाव आलासि महरै इउ.पि.पि.एल. दोलोनि आफादगिरि प्रमद बर’आ नुजाथिफैदोंमोन। मेलआव बाहागो लानानै खौरांगिरिफोरनि बिस्वजीत दैमारी आरो इमानुवेल मुसाहारिनि मुसुखा सावनायनि सोंथिनि फिन होनानै इउपिपिएलनि आफादगिरि प्रमद बर’आ बुङो दि, थांनाय 17 बोसोराव हाग्रामा महिलारिआ जौगानाय खामानि मावा लासिनो गावनि केम्पआव लाइमोन सेंग्राफोरखौ जौ-जुवाजों गब’ होना गावजों-गाव नांलाय-खमलाय खालामनो फोरोंबाय ৷ बे समाव राइजो राजाफोरा गोबां खहा जाबोबाय आरो मुसुखा सावनायाबो बिनिनो मोनसे सिनायथि होन्ना बुङो ৷ इउपिपिएलनि आफादगिरि प्रमद बर’आ मेल मिटिंफोराव गोबां रंजाबाजायै रायजोफोरजों मोसानायखौ नुनानै आथिखालाव हाग्रामा महिलारिआबो मोसानो हमनायनि खोथानि फिन्नाय होना बुङो दि ,थांनाय गोलाव समाव महिलारि बिथांआ हितलारिबादि थाना रंजानाय-बाजानाय आरो मोसानायखौ बाउगारबायमोन ৷ नाथाय दा आंनि मोसानायखौ नुनानै मोसानो सोलोंदोंब्ला बियो मोजांनि खोथा ৷ थांनाय गोलाव समाव प्रमद बर’आ गामसा गान्नानै सोमावसारबोनायखौबो गोबां सोंखारिबोदोंमोन ৷ नाथाय दिनै हाग्रामा महिलारिआबो गामसा गाननो सोलोंबाय होन्नानै, बे समाव इउपिपिएलआ जा हाबाफारि लायो बेखौनो बिपिएफआबो खालामनो होननानै बुंदों। बेबादिनो हाग्रामा महिलारिआ गाबोन इउपिपिएलनि स्कुलाव सोलोंथाइ लानो फैसिगोन होन्ना मख’जाथाव फिनजाथाय होयो ৷